google/wiki40b huggingface dataset:
MF «Vangsnes»

MF «Vangsnes» er en bilferge bygget i 1958 for Fylkesbaatane i Sogn og Fjordane. Fergen gikk i rute for rederiet frem til 1988.
Rugby under Stillehavslekene 1999

Rugby under Stillehavslekene  1999. Sjumannsrugby var en av flere sporter som var med i de ellevte stillehavslekene som ble arrangert i Guam i perioden 29. mai til 12. juni 1999. Det var kun en turnering for menn, ti lag deltok.
Mucama

Utseende

Middelsstore, ovale, grønne skarabider. Scutellum er ikke spesielt stort, dekkvingene uten punktrader.

Levevis

Larvene lever i råtten ved.

Utbredelse

Slekten er utbredt i Sør-Amerika.
Kveøyforbindelsen

Kveøyforbindelsen er en vei- og bruforbindelse som knytter Kveøya i Kvæfjord i Troms sammen med Hinnøya og gir innbyggerne på Kveøya fergefri forbindelse til omverdenen. Veien er en del av fylkesvei 105. Forbindelsen ble åpnet 25. september 2010.
Veien går over Øysundet mellom Hundstad sørøst på Kveøya og Salen på Hinnøya. Den består av vei på land og steinfyllinger i sjø på til sammen 2010 meter, samt Kveøybrua på 370 meter. Veien har ett kjørefelt og møteplasser. Brua er ei stålkassebru med seilingshøyde 10 meter.
Kveøyforbindelsen erstatter fergestrekningen mellom Hokland på Kveøya og kommunesenteret Borkenes.
Troms fylkesting vedtok 7. desember 2006 at Kveøyforbindelsen skulle bygges. Byggearbeidet begynte i oktober 2007 med skogrydding og masseuttak i Salen. Like etter byggestart ble det spekulert på om funn av fornminner på Kveøyas sørøstspiss kunne forsinke arbeidet med Kveøyforbindelsen. Spekulasjonene ble imidlertid avvist av fylkesråd i Troms Synnøve Søndergaard. I mars 2008 sendte Statens vegvesen Kveøybrua ut på anbud, og Mesta Entreprenør AS ble hovedentreprenør for Kveøybrua.
I forbindelse med byggingen av Kveøyforbindelsen ble fylkesvei 83 ved Salen senket tre meter. Man tok stein fra dette stedet til Kveøyforbindelsen. 

I 2013 ble fylkesvei 105 Kveøyforbindelsen kåret til Nord-Norges beste anleggsprosjekt. Prisen deles ut hvert tredje år av Maskinentreprenørenes Forbund. Begrunnelsen denne gangen var at prosjektet var utfordrende, at det hadde tre lokale entreprenører og at prosjektet har stor betydning for lokalsamfunnet. – Den tekniske løsningen var en utfordring, spesielt siden prosjektet ble utført som sjøfylling på forholdsvis store dyp. Videre ble prosjektet levert til rett tid, til god kvalitet og innenfor avtalte økonomiske rammer, heter det i begrunnelsen for prisen. Prosjektet var et arbeidsfellesskap mellom de tre entreprenørene Nydals Maskinstasjon AS, Brødrene Kiil AS og Harstad Maskin AS
Mycalesis

Utseende

Middelsstore, brune sommerfugler med avrundede vinger. De har gjerne øyeflekker og ofte oransjefargede felter på vingene. Mange arter har regntids- og tørketidsformer som ser ganske ulike ut, dette gjør klassifiseringen vanskelig.

Utbredelse

Gruppen er utbredt i Sørøst-Asia (fra India og østover) og Australia.
Al Qasim (provins)

Etymologi

Al Qasim betyr «det fruktbare landet» eller «landet med trær». Dette navnet refererer til Calligonum comosum i slireknefamilien, som vokser på sanddynene og er typisk for regionen.

Geografi

Provinsen ligger midt i Saudi-Arabia, omtrent 400 km nordvest for hovedstaden Riyadh. Den grenser til provinsen Ar Riyadh i sør og øst, Ha'il i nord og Al Madinah i vest. Regionen er knyttet til resten av landet gjennom et velutbygd motorveinettverk. Prins Nayef bin Abdulaziz lufthavn fungerer som regional lufthavn med flyvninger til de andre provinsene i landet, samt internasjonale flyvninger til Doha, Dubai, Kairo og Sharjah. 
Al Qasim ligger i gjennomsnitt 600−750 meter over havet. Wadi al-Rummah strekker seg cirka 600 km tvers gjennom provinsen, fra Thuayrat i øst til Medina i vest. Det er den lengste dalen på hele Den arabiske halvøya.

Klima

Al Qasim har et typisk ørkenklima. Regionen er kjent for sine kalde, regnfulle vintre og varme, tørre, og noen ganger skrullete, somre med lav fuktighet.

Landbruk

Sammen med turisme er landbruk fortsatt hjørnesteinen i regionens økonomi. Selv om regionen lenge har vært kjent for sin jordbruksvirksomhet, er det først i de senere årene at dyrking av hvete har blitt startet i den lokale jordbruksindustrien. Saudi-Arabia har dermed blitt en netto eksportør av korn. I regionen dyrkes også dadler, druer, sitroner, grapefrukt, mandariner, appelsiner, granatepler og en lang rekke grønnsaker.  
Buraidah (provinshovedstaden) er en av de største produsentene av dadler i verden. Hvert år (i september) feires daddelsesongen med en stor fest hvor folk fra alle landene i Golfrådet kommer for å kjøpe store mengder dadler for det kommende året. Byen har også det største kamelmarkedet i verden. 
Unaizah, som er den nest største byen i Al Qasim, har sin egen fest for å markere daddelsesongen, kalt «Unaizah, dadlenes rike». Byens kommunestyre har bestemt at festen skal sammenfalle med andre årlige festivaler, i et håp om å fremme og styrke den lokale turismen. 
Landbruk generelt anses som en veldig viktig del av de lokale innfødtes kultur. Spesielle grønnsaker er tilknyttet hver by i regionen. For eksempel forbindes bruk av purreløk (kurratløk) med folket i Unaizah, mens chilipepper forbindes med folket i Ar Rass og Al-Badaiya.
Diplocentria rectangulata

Utseende

Diplocentria rectangulata er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og  forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter. 
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Ai-Ling Lee

Ai-Ling Lee er en singaporsk lydklipper og lydtekniker som jobber i Los Angeles i California. Hun har blant annet arbeidet på filmene Bruce Almighty (2003), Spider-Man 2 (2004), Mr. & Mrs. Smith (2005), The Twilight Saga: New Moon (2009), To på rømmen (2010), Transformers: Dark of the Moon (2011), 300: Rise of an Empire (2014), X-Men: Days of Future Past (2014), Wild (2014), The Maze Runner: I dødens labyrint (2014), Maze Runner: Ildprøven (2015), Deadpool (2016) og La La Land (2016). For arbeidet i La La Land ble hun nominert til Oscar for beste lydklipp og Oscar for beste lydmiks under den 89. Oscar-utdelingen. Lee og Mildred Iatrou Morgans lydklippnominasjon var første gang kun kvinner ble nominert fra en film i den kategorien.
Euchloron megaera

Utseende

En ganske stor (vingespenn 70 – 120 mm), grønn svermer med gule bakvinger – fargen er tilstrekkelig til å kjenne igjen arten. Hode, kropp og forvinger er nesten ensfarget grønne. Antennene er tynne og lyse, rundt 1/3 så lange som forvingen, med en tydelig krok ytterst. Forvingen har en svart og hvit flekk ved roten, en mørk, trekantet flekk ved forkanten og en ved bakkanten, ytterkanten er lett bølgete. Bakvingen er gul med en svart flekk ved roten, et ufullstendig svart tverrbånd og brunrød ytterkant. Larven er rosa med en øyeflekk rett bak hodet og to hvite striper langs ryggen.

pH-sensitivt pigment

Fargestoffet som gir den grønne fargen på kroppen og forvingene til denne svermeren har blitt isolert (Barbier 1984). Det viser seg å være et vannløselig stoff som skifter farge ved endringer i pH, det er altså en syre/baseindikator. Man antar at sommerfuglen får dette stoffet i seg fra næringsplantene på larvestadiet.
Kepler-20f

Kepler-20f er en eksoplanet i bane rundt stjernen Kepler-20 i stjernebildet Lyren. Det er den første bekreftede planeten på størrelse med jorden i bane rundt en sol-lignende stjerne funnet av Kepler-teleskopet. Planeten har en radius på 1,03 jordradier og har en forventet overflatetemperatur på 705 °F (374 °C). Planeten går i bane rundt sin stjerne i en avstand av 16,1 millioner kilometer, tilsvarende innenfor Merkurs bane i solsystemet. Oppdagelsen av planeten demonstrerte for første gang Kepler-teleskopets evne til å observere eksoplaneter på størrelse med jorden. Oppdagelsen av Kepler-20f ble annonsert sammen med oppdagelsen av en annen planet med terrestrisk masse i samme system, Kepler-20e.
Gjøvikblå

Gjøvikblå ble etablert som et begrep etter at Gjøvik Glassverk i perioden 1810–1817 økonomisk sett hadde hatt stor fremgang. Tyngden i produksjonen ved verket var drikkeglass og karafler av klart eller farget glass. Det ble også fremstilt finere glassarbeider – og fra 1825 spesialiserte verket seg på produkter med den svært særpregede blåfargen som senere ble oppkalt etter byen der glasset med denne fargen ble produsert. Glassverket, som i 1804 ble grunnlagt av Caspar Kauffeldt, har hatt en omskiftende historie. Det ble nedlagt i 1844, men driften er senere gjenopptatt – og Gjøvik glassverk er i dag en levende bedrift med tilhold i Brennerigata 1-3, Gjøvik sentrum.
Glassverksgata i Gjøvik er oppkalt etter den tradisjonsrike bedriften.
Kauriskjell

Kauriskjell er skjell av familien porselenssnegler (Cypraeidae), spesielt skjell av slekta Cypraea som er vanlig i Det indiske hav.
Kauriskjell har vært brukt som smykker, dekorasjoner, seremoni-tilbehør, spillebrikker og betalingsmiddel, spesielt skjell fra artene Cypraea moneta og Monetaria annulus. Disse kalles også skallpenger eller kauripenger.
Fra Middelhavet og nord til Orknøyene/Norge finnes nordlig kauri, Trivia arctica, med et skall som kan bli 1 cm langt og 0.8 cm bredt. Omtrent samme utbredelsesområde har den noe større europeiske kauri, Trivia monacha. Trivia arctica blir mer vanlig jo lengre nord en kommer, mens Trivia monacha er mest vanlig sørpå. Disse to artene tilhører familien Triviidae som inngår i Littorinimorpha, den samme kladen som porselenssneglene tilhører.
Fylkesvei 7782

Fylkesvei 7782 går mellom Leirvikvågen og Gullesfjordbotn i Kvæfjord kommune. Veiens lengde er 9,9 km. Veien går på østsiden av Gullesfjorden og har fast dekke.
Frem til 2019 hadde veien betegnelsen fylkesvei 103.
Kalkulasjon

En kalkulasjon er en beregningsprosess der ett eller flere tall regnes ut basert på en matematisk formel eller en algoritme.  Ordet kan bli brukt for å omtale prosessen, men kan også brukes for å omtale en beskrivelse av stegene i prosessen.  Mer løselig kan ordet også brukes om å gjøre et overslag, en estimering.  
Resultatet av en kalkulasjon er en kalkyle. Ordet brukes gjerne om en oppstilling av den gjennomførte beregningen.

Etymologi

Ordet «kalkulasjon» er avledet fra det latinske ordet «calx», som betyr kalk eller kalkstein.
Endelsen «ulus» er en diminutiv form, og ordet «calculus» ble brukt for å betegne en liten stein.    
I romerriket kunne en utføre beregninger ved hjelp av et tellebord - en bord og småstein.  Verbet «calculare», som bokstavelig betydde å bruke småstein, fikk etter hvert betydningen «å utføre aritmetikk».

Matematikk

På 1600-tallet ble ordet «calculus» i matematikk knyttet til det nyoppdagede fagfeltet infinitesimalregning.  Gradvis er bruken av «calculus» i engelsk språk vokst til å omfatte fagfeltet som på norsk kalles matematisk analyse eller «kalkulus».

Økonomi

I økonomi er kalkulasjon eller kostnyttekalkyler en metode for å balansere alle innsatsfaktorer mot gevinster, for å beregne resultat, avkastning eller tilbakebetalingsvilkår.  Kalkulasjon er et vektøy for å sette pris på varer og tjenester.

Varehandel

Kalkulasjon er viktige prinsipp i all varehandel. Alt fra kjøp og salg av vanlige varer som mat, til byggevarer og hele ferdige systemer. Kalkulasjon bygger på beregning av en vares grunnkostnader og man kalkulerer basert på sine ressurser, inn et påslag for å oppnå fortjeneste. Dette påslaget kan variere stort og konkurranse mellom bedrifter vil styre påslagsprosenten

Tjenester

I denne sammenhengen skal gjerne et stykke arbeid utføres for en fastpris , eller enhetspris. En tiltakshaver(f.eks staten, eller en privat boligbygger) vil ha rollen som ønsker arbeidet utført, han kan da lage et anbud som beskriver hva som skal utføres. Entreprenør vil være parten som utfører arbeidet og kommer fram til en pris for å utføre arbeidet. Entreprenøren lager da en kalkyle . Kalkylen omfavner da både innkjøp av materialer og arbeidstimer som medgår for å komme i mål. Entreprenøren oversender prisen/prisene til tiltakshaver for en vurdering. Entreprenøren sender da et pristilbud. Det er vanlig at tiltakshaver har spurt flere entreprenøren slik at en vurdering og sammenligning av priser kan gjøres.
Dette er fremgangsmåten for bygging av f.eks infrastruktur, boliger og offshore i Norge.
Riley Keough

Modell

Riley begynte sin modellkarriere i en alder av 12 år, da hun gjorde en jobb for Tommy Hilfiger. I februar 2004, 14 år gammel, hadde hun sin "runway"-debut som modell for designerne Dolce & Gabbana i Milano. Ett år senere hadde hun kontrakt med IMG Models i Paris, og hun hadde da vært ansiktet til David Yurman med Kate Moss og Amber Valletta. Senere ble hun ansiktet til Dior, noe som varte tre år. Riley reklamerte for Diors parfyme Miss Dior Cherie. Hun er knyttet til Elite Model Management i New York City.
Utallige sider på Internett hevder at Riley har deltatt på Victoria's Secret Fashion Show, og det vises da gjerne bilde(r) av den brasilianske modellen Caroline Trentini på catwalk; Riley har imidlertid aldri hatt noe med Victoria's Secret å gjøre.
Riley figurerte i august 2004 på fremsiden av amerikansk Vogue sammen med sin mor og mormor. Hun har også prydet coveret til italiensk Vogue, koreansk Vogue, Elle UK, fransk Elle, japansk Elle, L'Official, Jalouse og Telva.

Personlig

Hun har en bror, Benjamin (Ben) Storm Keough (født 21. oktober 1992), og to halvsøstre, tvillingene Finley Aaron Love Lockwood og Harper Vivienne Ann Lockwood (født 7. oktober 2008). Rileys onkel, Navarone Garibaldi (moras halvbror, født 1. mars 1987), er bare to år eldre enn henne. Som stefar har hun hatt både Nicolas Cage og Michael Jackson; nåværende stefar er Michael Lockwood.
Riley datet Ryan Cabrera fra juli 2006; forholdet varte nesten tre år. Hun har også hatt en romanse med Jonah Hill. I mars 2012 rapporterte US Weekly at Riley og Alex Pettyfer hadde forlovet seg etter å ha datet i seks måneder. Senere ble hun forlovet med Ben Smith-Petersen, og de giftet seg 4. februar 2015.
Ella Fitzgerald

Karriere

Fitzgerald begynte sin karriere som sanger i Chick Webbs orkester da hun var rundt 18 år.
Hun regnes av de fleste som den aller fremste eksponenten for «scat-sang», eller «scatting».
I sin aktive periode spilte hun inn mer enn 200 album, som blant annet inneholdt sanger av de komponistene Richard Rodgers, Lorenz Hart, George Gershwin og Cole Porter. Hun ga blant annet ut flere album med Louis Armstrong, som ble meget folkekjære («Ella and Louie»). Ellers kan man nevne hennes jazz-innspilling Ella in Berlin: Mack the Knife, samt duo-innspillinger med gitaristen Joe Pass.
Fitzgerald mottok tretten Grammy-priser, mer enn noen annen musiker, og tre år på rad vant hun prisen for beste kvinnelige vokalist. Hun har fått en stjerne på Hollywood Walk of Fame og er blitt tildelt Presidentens Frihetsmedalje av president George H.W. Bush. I 1995 ble hun innvotert i National Women's Hall of Fame.
Hun gjestet Norge flere ganger og opptrådte blant annet på Konserthuset i Oslo med et jazzpreget repertoar. Fitzgerald understreket imidlertid at hun ikke var bundet til én genre, men at kontakten hun fikk med publikum under sceneopptredender var uahvengig av musikkform.

Familie

Hun var i mange år gift med jazz-bassisten Ray Brown. Omkring 1957 var hun en periode forlovet med den unge nordmannen Thor Einar Larsen, og hun hadde innredet en leilighet i Oslo. Ifølge VG var de to hemmelig gift i to år. Larsen ble i Sverige dømt for svindler fra tiden før Fitzgerald, i Sverige hadde han også være gift tidligere. Ifølge Dagens Næringsliv ble de to aldri gift.
De siste årene av sitt liv led hun under sin sykdom. Hun hadde blant annet hjerteproblemer og ble tvunget til å amputere bena som følge av diabetes.
Sekularfest for Gutenberg

Sekularfest for Gutenberg blir avholdt ved hvert hundreårsjubileum for boktrykkerkunstens oppfinnelse i 1440 på Johann Gutenbergs navnedag 24. juni (sankthans).
I Tyskland skal det ha vært avholdt sekularfest i 1540, 1640, 1740 og 1840. I Norge ble den første sekularfesten avholdt i 1840 i Christiania.
Feiringen av 500-årsjubileet i 1940 ble ikke gjennomført på grunn av den andre verdenskrigen.
Historikeren O. A. Øverland skriver om den sekularfesten i 1840 blant annet: Det heder, at der i Tyskland feiredes sekularfester i anledning bogtrykkerkunstens opfindelse i 1540, 1640 og 1740 på Gutenbergs navnedag, St. Hans dag. Til den fjerde sekularfest i 1840 blev der i udlandet truffet store forberedelser. Fra Tyskland meldes der saaledes om en stor tre dagers fest i Leipzig efter et nøie fulgt program, der bød paa morgenmusik og klokkeringing fra kirketaarnerne, gudstjeneste, processione, indvielse og overrekkelse af fane, udstilling af typografisk kunst, oratorium, folkefest og fakkeltog. ... Ogsaa hertllands dukkede den tanke op, at haandens og aandens mænd inden presse og litteratur for førte gang skulde samles til mindefest for den i menneskehedens liv saa dybt indgripende begivenhed. ... Den 24. juni stod alle trykkerier i Kristiania stille. Avisernes redaktionspersonale havde fri, og den næste dag skulde intet blad udkomme. Boghandlernes butikker var lukkede. Over den hele by og omegn feiredes dagen. Ogsaa studenterne holdt fest paa ist landsted. Overhovedet sør deet siges, at St. Hans dag 1840 ved enkle midler blev en lysende mindeværdig folkefest.
Trond Hegna er litt mer dempet: Henrik Wergeland var allikevel hovedpersonen. Til sekularfesten sparte han seg ikke. Til Gudstjenesten i Vår Frelsers kirke, Domkirken som den heter nå, hadde han skrevet en kantate med kor, soli, kvartet og resitativ. Til festen fire skåltaler: for Kongen, for Fedrelandet, for Den norske litteratur og for Trykkefriheten. Og ved festens slutt holdt han en skåltale for et godt år.
Også til jubileet i 1940 var det planlagt en større feiring, blant annet med et skandinavisk jubileumsmøte i Stockholm. Dette ble det ikke noe av på grunn av krigen, men noe feiring ble gjennomført før 9. april. Hegna skriver: Det store Gutenberg-jubileum som det var lagt opp til, ble det altså ikke noe av. Men da Oslo Håndsetterklubb i februar holdt en faglig foredrags-serie, besluttet klubben å ta litt av jubileet på forskudd. Det ble arrangert en Gutenberg-fest i Folkets Hus store sal den 10. februar, og her innfant Gutenberg selv seg sammen med sine svenner, og ble behørig hyldet. ... Det var omtrent 300 til at stede, og på denne måten ble Gutenberg allikevel æret av sine kolleger i Oslo, takket være  at håndsetterne gjorde det som på idrettsspråket kalles tjuvstart, men som de i dette tilfelle hadde all ære av.
Breivik (Bodø)

Breivik er et strøk i Vestbyen bydel i Bodø. Strøket avgrenses av havet i nord, av Moloveien og Hernesveien i øst, av Fredensborgveien i sør, og av Hammarn i vest, der alle adresser i sistnevnte ligger i Breivika. Nord i strøket ligger bystranda Breivika, med tilhørende park og rekreasjonsarealer.
Steinsmett

Kjennetegn

Steinsmetten er en langstrakt, relativt flattrykt fisk med stort og bredt hode og smal halerot. Sidelinja sitter ganske langt oppe på kroppen, men er ufullstendig og rekker ikke lenger bak enn til gattfinnen. Fargen er brunspraglet i kamuflasjemønster på oversiden og nesten hvit på undersiden.
Arten har to ryggfinner og veldig lange finnestråler i bukfinnene. Den skiller seg fra andre Cottus-arter ved å ha bredere skjellpigger.
Maksimallengda er rundt 15 cm.

Levemåte og økologi

Steinsmetten finnes helst på stein- og grusbunn i elver med temmelig sterk strøm. De holder også gjerne til på grunt vann i innsjøer, ofte under steiner. Fisken kryper nesten mer enn den svømmer, der den holder seg tett inntil bunnen. Dette hindrer den ikke i å være dyktig til å bevege seg både opp- og nedstrøms.
Kostholdet omfatter mye algemateriale, men også insektlarver, muslinger, krepsdyr, rogn og småfisk. En trodde lenge at arten åt nyklekket ørret-yngel, men dette er lite sannsynlig. Det er likevel sikkert at den tar en del ørret-rogn og yngel med plommesekk. I tillegg eter steinsmetten mye yngel fra stingsild og fra andre steinsmetter.
Action painting

Action painting er en beskrivelse av en bestemt teknikk, hvor maleriet er utført med store sveipende strøk, teknikken er spesielt knyttet til Jackson Pollock.
Teknikken hadde sitt gjennombrudd i USA på 1940-tallet og innebærer at fargen dryppes, sprøytes og kastes på lerretet. Bildet kan også utsettes for voldsomme handlinger der kunstneren tramper op lerretet eller sykler over det. Skapelsesprosessen blir en del av verket og etterlater mange og tydelige spor.
Action painting er beslektet med abstrakt ekspresjonisme.

Kilder

R. Broby-Johansen: Kunstordbok Tiden forlag 1970
Trollveggen

Klatring

Trollveggen er et yndet mål for klatrere, men ble først overvunnet i 1965 da et norsk og et engelsk klatrelag via hver sin rute nådde toppen med én dags mellomrom. Den norske gruppen som bestod av Leif-Norman Patterson, Ole Daniel Enersen, Jon Teigland og Odd Eliassen nådde toppen 23. juli 1965. Tidligere hadde man besteget Trolltindan fra Romsdalen via klatreruter som ikke involverte selve Trollveggen. Toppen av Trollveggen er lett tilgjengelig (uten klatring) fra baksiden. Stien starter fra toppen av Trollstigen (Stigrøra).

BASE-hopping

I 1980 hoppet finnen Jorma Öster seg som den første utfor Trollveggen i fallskjerm, og veggen har siden vært et mål for BASE-hoppere. Fallskjermhopping i Trollveggen ble imidlertid forbudt ved lov i 1986 (1987 ifølge Svanemyr) etter flere dødsfall og vanskelige redningsoperasjoner. I perioden 1984-1986 var det 11 redningsaksjoner etter mislykkede BASE-hopp. I 1986 iverksatte politiet et midlertidig forbud før Stortinget våren 1987 vedtok forbud ved lov. Det forekom en del ulovlig hopping og i 1990 fikk en norsk hopper som den første en bot på 30000 kr for overtredelse av forbudet. Det ble også hoppet fra Karlskråtind. «Lov om forbud mot fallskjermhopping m.v. innenfor visse fjellområder» ble vedtatt 12. juni 1987 og trådte i kraft umiddelbart. «Forskrift om forbud mot fallskjermhopping m.v. i Trolltindene.» forbud er datert 12. juni 1987.